Derde van kleinsake sal oorleef as inperking voortsleep | Netwerk24
Deur Hanlie Stadler 20 April 2020 16:31
Die meerderheid kleinsakeondernemings glo dat hulle die inperking tot einde April sal oorleef – maar minder as 'n derde gaan die paal haal indien die inperking weer verleng word.
Volgens 'n peiling wat die werkgewersorganisasie Neasa onder klein-, middelslag en mikro-ondernemings (KMMO's) gedoen het, het 78% nié voldoende kontantvloei om die inperking deur te sien nie. Nietemin reken 69% van hulle hulle sal wel die terugslag te bowe kom.
As die inperking egter tot in Mei verleng word, sê 92% hulle het nie genoeg kontant nie en slegs 29,5% is vol vertroue dat hulle die inperking sal oorleef.
Neasa sê honderde van sy lede het aan die peiling deelgeneem. Die inperking kan tot 813 000 mense hul werk kos, maar baie mense sal mettertyd heraangestel word soos ondernemings herstel, sê Neasa.
Tot 831 000 mense wat by kleinsake werk, kan hul werk verloor, maar ondernemings glo hulle sal mettertyd weer mense aanstel. Foto: Unsplash
Die peiling wys op die gebrek vir kleinsake, met 56% van ondernemings wat by die verskeie private fondse of staatshulp aangeklop het vir hulp om die inperking te oorleef. Teen 13 April het net 4% al gehoor hul aansoek is goedgekeur.
Toe KMMO's gevra is watter maatreëls hulle sal steun om ekonomiese herstel aan te help, het 34% gesê hulle sal 'n eenmalige omset "Covid-19-herstelheffing" op ondernemings se omset steun en 44% het 'n eenmalige Solidariteitsbelasting van tussen 1% en 2% op persoonlike inkomste van meer as R240 000 per maand steun.
Nog bevindings van die peiling is:
32% ondersteun staatsbesteding om ondernemings en armes te help, selfs al lei dit tot 'n groter begrotingstekort vir die staat en gevolglik hoër belastings.
64% steun die sluiting van verliesmakende staatsondernemings, selfs al sal duisende mense hul werk verloor.
3% ondersteun onmiddellike belastingverhogings.
53% steun groot private-openbare vennootskapsprojekte met staatswaarborge.
48% is ten gunste daarvan dat die regering by die Internasionale Monetêre Fonds en/of Wêreldbank vir lenings aansoek doen, selfs al kom dit met voorwaardes oor beleidshervorming.